khistorydata/jeongjo-sjw-relations huggingface dataset:
정조 3년 · 목
講近思錄。○予曰。日氣過涼。旅次調病。能無添損之節乎。亮行曰。臣本有奇疾。故蟄伏草野矣。伏蒙聖上殊遇。他不暇顧。扶舁上來。而賤病添苦。至蒙醫藥之賜。屢日調理。今始登筵。不勝惶悚矣。予曰。驪上暫見。而行事悤撓。未得咨訪爲治爲學之方。至今惋嘆于中矣。今幸從容登對。庶副如渴之意。實爲欣滿。亮行曰。聖學高明。何待臣等膚淺之言。而傅說曰。知之非艱。行之惟艱。張橫渠曰。爲萬世開太平。先正曰。當以聖人爲法。伏望此等處留念焉。予曰。所陳果好矣。德相曰。去夜雷電。實非尋常。而伏見朝下備忘。罪已求助。辭旨懇懇。臣不勝感祝之忱矣。應天之道。在於實心做去。亦必愼獨也。予曰。卿言切實矣。亮行曰。臣或見絲綸之下布者。未當不莊誦。而區區愚見。竊以爲命令之間。或不無急遽處。此由涵養之工未篤而然矣。予曰。所言誠是矣。當體念矣。德相曰。問議事。下詢此儒臣好矣。亮行曰。先正每以許衡黜享事眷眷。而其時則朝報筵說。或有流入彼中之慮。故有志未就。而今則與其時有異。足可爲之矣。予曰。我國一遵華制。而許衡配享。已自皇明朝爲之。則今遞黜享。似不無如何故耳。此非先正未及就之事也。且許衡不過登進士於宋朝。而許身於胡元。則謂之失身可也。而斥之以失節過矣。若以其被髮左袵爲累。則其時滔滔天下。莫不皆然。恐不必以此獨爲罪也。肅廟朝朴泰輔諸人。亦以爲不急而未果矣。亮行曰。非謂其失節也。以其身事夷狄之君也。予曰。當商量矣。亮行曰。祝辭事。亦當釐正矣。 孝廟朝金壽增。以太學生上疏請改。而不得爲之矣。國榮曰。孝廟時。以此事生梗於彼中。而至以其時收議。皆爲入送矣。德相曰。其時自點之黨。引胡兵壓境。故孝廟引咎自當。得而無事矣。亮行曰。婦人首餙。臣則固未知何制爲可行矣。予曰。禁髢髮。乃所以祛侈風。而若出華冠。則餙以珠玉。其費殆有過焉矣。亮行曰。雖用髢䯻。禁其太侈。使不得過費。則此雖下策。而亦無妨矣。亮行曰。民生困瘁。專由於侈風。而頃於 陵幸時。適見掖隸服餙太侈。無異倡優。近屬如此。則下民何責。此等處留念焉。予曰。卿言果切中時弊。此後當着實禁之矣。亮行曰。懲逆之尙今未行。誠可悶也。至於樂任事。名出鞫招。罪狀狼藉。則不徒不正典刑。又至全拔於明義錄中。此亦處分之過中矣。予曰。卿言甚是。而蓋爲慰悅 慈心。有此不得已之擧也。亮行曰。聖意非不仰認。而至拔明義錄則過矣。予曰。此言是矣。亮行曰。亂逆之變。每年層生。大族多傷。人心未定。自上稍思鎭安之道好矣。予曰。卿言果好。當留意矣。仍敎曰。日氣甚寒。儒賢病餘。似難久坐。今姑先退好矣。亮行曰。臣之病狀如此。難望更登前席矣。予曰。必爲更見。予所深望也。仍敎曰。金儒賢病餘行步甚艱。注書扶下層階可也。
정조 3년 · 목
予曰。今年年事。何如云耶。民始曰。八路俱爲大豐。而兩南則尤爲豐登云矣。予曰。舊還停捧。亦爲民間一分之惠乎。民始曰。停捧之敎。實爲莫大之惠矣。
정조 3년 · 강
承旨洪國榮等。以雷異聯箚陳勉。賜批。承旨鄭民始徐有防李在學沈念祖南鶴聞。
정조 3년 · 목
箚略曰。夫雷始收聲於八月之內。則九月以後而作者。乃反而災也。召災在卽。其應在後。爲人主者。不自知其召之易。而每或忽於應之遠。倘於對越之時。默究所以召之之由。預講所以弭之之方。則是固應天以實之意也。惟殿下毋忽焉。批以。所陳切實。當猛省矣。
정조 3년 · 강
大臣。以雷異聯箚乞退。賜批。領議政金尙喆。左議政徐命善。
정조 3년 · 목
箚略曰。朝見靑臺之報。夜有轟燁之異。節屆收聲。此曷故也。若其寅亮承佐之責。惟輔相是耳。如臣等無似。當退不退。徒竊廩祿。無所猷爲。使至尊獨憂於上。而治效尙遲於下。有相如此。安得不召災而致異也。亟賜斥退。而伏讀傳敎下者。反之聖躬。至有減饍。六責三言。何以加此。今殿下若以修省於今者。毋或暫弛於後。雖其無災之時。常若有災之日。則何患災沴之不消也。惟聖明懋哉懋哉。批以。今日之災。致自否德。於卿等何有。卿等安心勿辭。經筵有命。卽起造朝。仍命遣史官傳諭。
정조 3년 · 강
玉堂。以雷異聯箚陳勉。賜批。校理嚴思晩金翊休。副校理沈煥之。
정조 3년 · 목
箚略曰。噫災不虛生。必有所召也。伏念殿下憂民之意。非不摯矣。而蔀屋之實惠未敷。來諫之誠。非不勤矣。而公車之讜言無聞。地部盡節省之方。而尾閭之泄莫杜。官闈軫儉約之道。而侈靡之風難祛。以至於君讎國賊。尙今假息。王章不擧。輿憤莫洩。則尙何望其天心悅豫。災沴消熄也。惟殿下念哉。批以。已諭於政院之批矣。
정조 3년 · 강
命實錄堂上李徽之纂修辭朝前訖役。
정조 3년 · 목
實錄廳啓言。本廳堂上李徵之。除拜外任矣。其撰次年條。餘旣不多。自前文苑之臣。如有旣受之纂役。則雖或移職。亦多修呈之例。使之辭朝前專意編摩。請從速訖役。允之。
정조 3년 · 목
口敎曰。士習尤可見於監試。前已申飭。而今番若復如前亂雜。試官當處分。以此嚴飭。
정조 3년 · 강
命東籍田稻太攝刈。
정조 3년 · 목
因奉常寺草記。有是命。
정조 3년 · 강
命刑曹諸堂。持所抄文案。明日食後待令。
정조 3년 · 목
以李命勳爲獻納。權以綱爲修撰。朴祐源爲副修撰。
정조 3년 · 목
予曰。昨見金儒賢。病氣尙未快差。可悶。念祖曰。近來則比前頗減云矣。予曰。金儒賢。詩文亦善爲乎。念祖曰。詩則善爲之矣。予曰。我國行文。終不如詞律矣。念祖曰。果然矣。予曰。我朝文集中。抄出諸名家作一成書。有如百三名家之例而爲之何如。念祖曰。我東名家。亦多可觀。而卷帙散落。今幾泯絕。若就其中抄出成書。則誠好矣。予曰。承旨如有意。第爲抄出則好矣。念祖曰。謹當爲之矣。予曰。許衡黜享事。宋儒賢已有所陳。而此亦有難處者矣。念祖曰。以其失身於胡元而有是非矣。予曰。然矣。謂之失身則可。而謂之失節則過矣。且儒賢議論。以其胡人而左袵也。故當黜云。此議姑未知如何矣。
정조 3년 · 강
御春塘臺。行武監試藝。
정조 3년 · 목
自內詣春塘臺陞座。予曰。訓將入侍。具善復進伏。予曰。宿衛所罷後。所恃者惟都監矣。昨日武藝加抄之人。無非殘弱。不成模樣。如此而將何所恃乎。必以有根着精健者。抄擇可也。善復曰。必欲擇其有根着者。故雖有壯健之人。而亦不得抄入。故只於馬兵軍。皆爲抄出矣。予曰。訓將旣聞傳敎。依 宗廟北門例。便近處別建一門。以便往來。訓將看審地形後。以此擧行可也。旣建一門。則此後擧動之時。左右只設布帳。則極爲便好故也。仍命武藝別監放射。訖。予謂善復曰。今年旣是式年。武藝別監戎器。自軍器寺改給可也。又命御將入侍。李邦一進伏。予曰。駕前別抄區處之意。曾已傳敎。而宿衛罷後。此輩無歸屬處。可爲矜悶。此輩之傳命等節。有勝於禁軍。此後則以五人式。輪番入直於闕外。如馬厩營騎士入直之例。如有不時傳命之事。使乘渠馬而往來傳命好矣。善復曰。如此則甚好矣。予曰。入直處所。不可不預爲商量。待宿衛罷後。卽令入直。而稱號則謂之別抄廳。以此省記可也。又敎曰。丹鳳門外。亦爲入直好矣。又敎曰。不可無管領之人。其中戶兵房。以堂上名武。別擇差出可也。善復曰。如此則渠輩亦必爲喜矣。
정조 3년 · 강
命日瞻門近處建一門。
정조 3년 · 목
敎曰。曾予在儲時。見 實錄考來者。昔在　英廟朝。創一門於 宗廟北墻宮城南墻交築處。每朔朔望。以小輿去衛士。輒行展拜禮。予小子自聞是事。每嘗莊誦于心。不敢須臾忘也。因瞻門新建。意在追踵 聖祖之蹟。而伊時以宮墻改築之役方始。故擬於完役後。䢖門於日瞻門便近之處爲敎矣。今則宮城之役。旣以隨毀隨築爲定。若待畢築之期。則不知在於幾十年之後。實有齋志未遂之歎。適因將臣入侍。問其形便及事役。必當容易矣。在小子。或可爲一分伸情禮之道。豈非至幸歟。訓將前於日瞻門路役事。旣已監董始末。依今日審定處。建一門而一依 宗廟北門例造成。門成之後。予當如本意除儀衛。只以承史入直捴府騎省堂郞隨駕。從此門或月一拜焉。或間月拜焉。以伸予孺慕之痛。以此知悉。擇日始役。門鑰亦依 宗廟北門銷鑰例。勿令守直中官掌之。自政院藏置。以爲隨時開閉之地事。幷令知悉。
정조 3년 · 강
命新建門役時物力。以戶料兵布磨鍊。
정조 3년 · 목
訓鍊大將具善復啓言。今此新䢖門役時。所入物力。當以戶料兵布。磨鍊擧行乎。從之。
정조 3년 · 강
命敎鍊官金命淑等。特付別付料。
정조 3년 · 목
敎曰。敎鍊官金命淑郭敦恒。前後效勞。非比尋常況渠輩皆是宿衛將校。而以其遭故。不得入於別單中云。殊甚矜惻。其在激勵之道。宜有別般軫念之擧。令該都監。特付別付料。
정조 3년 · 강
命各道陞戶審擇上送。
정조 3년 · 목
訓鍊大將具善復啓言。訓局軍兵。旣輦下親兵。而本局將校。全以行伍陞差。故抄選自別矣。每式年各道陞戶砲手。必以有根着壯實者。別擇上送。法意非不嚴明。而近來外邑。全不致念。故臣於乙酉年待罪本營時。筵達申飭之後。各邑多有不實人上送之弊。故其時草記論罪矣。近來則弊又如前。陞戶逃躱。間多有之。事極寒心。明年適當抄上之式年。預爲申飭。審擇有根着壯健者。趁期上送。俾無違越事。目不至於論罪之弊事。請出擧條嚴飭。從之。
정조 3년 · 강
召見承旨徐有防朴祐源于誠正閣。
정조 3년 · 목
敎曰。以院議啓辭事。以達宵不寐爲敎。則復欲爲院啓者。此何道理。如欲爲之。承旨持院啓入侍。○予曰。政院啓辭事。極爲駭然矣。旣令停止。則今又爲之。抑何意也。有防等曰。臣等極知惶悚。而有不能泯默者。兹又爲之矣。予曰。承旨一人。院議啓辭持入可也。
정조 3년 · 강
政院議啓。請三司之啓。亟降兪音。賜批。右承旨徐有防。左副承旨朴祐源。
정조 3년 · 목
議啓以爲。昨奉議啓批旨。諭誨勤摯。不勝感悚。繼。以悶隘。嗚呼。自古院啓之發。何常有若是煩瀆而不得者乎。當初議啓。由於不獲已之擧。而旣發之後。又是不得請。則不可已之事也。臣等之職。雖與三司有間。而若其討君讎誅國賊之義。與三司一也。三司之閱歲爭執。終未得請。故臣等之啓。不得已發。豈料其一啓二啓。遂至近百啓。而尙未承兪音耶。臣等雖不忠無狀。豈以此懲討大義理。作爲應文之具乎。今則文辭枯涸。心意整竭。僅能搆草。伏乞亟降兪音。批以。爾等聽予藐。藐煩聒爲事。自此予欲無言。爾等其任之
정조 3년 · 강
重推承旨徐有防朴祐源。
정조 3년 · 목
敎曰。院啓無不批之例。雖不數字之答。昨夜批旨。何等丁寧。則爲今日在近密之任者。不思副予意之道。咨且囁嚅。當停不停。莚席爭難。又極支煩。其在道理。殊極未安。入侍承旨一幷從重推考。
정조 3년 · 강
吏曹參判兪彥鎬。以母病陳疏經行。賜批。
정조 3년 · 목
批以。救護母病。俟少間上來察職。
정조 3년 · 강
兵曹判書洪樂性陳疏自引。賜批。
정조 3년 · 목
疏略曰。一自洪國榮一疏告退之後。宿衛之地。廓然無管。瞻望九重。疎虞多端。臣於此際。適忝中權。不任罔措。日前開政有命。夜入闕中。達宵躬檢。申申約束矣。不意翌朝。臣營軍卒。許多攔入。宿衛撤罷。纔過一日。而紀律之壞。至於此極。究厥所由。臣實爲首。恭竢鈇鉞。聖度涵容。開釋備至。仍有入侍之命。臣於是驚感惶遽。他不暇顧。蒼黃詣闕。黽勉赴政。反顧循省。出處卽當。益不勝慚恧悚蹙。臣旣倖逭王章。復爲因仍之計。則廉防益壞。何以警百僚之怠。而肅三軍之紀哉。況臣近患毒感。喘恩促急。實有頃刻危凜之勞。卽此病狀。末由供職。伏乞重勘臣以當律。批以。卿其勿辭。從速行公。
정조 3년 · 강
大司諫趙英鎭陳疏乞遞。仍陳諸條。賜批。
정조 3년 · 목
疏略曰。向因雷異。求助勤摯。而身叨言地。未效一語。罪在不職。致煩筵敎。入侍諫臣。引義而退。與臣同日除拜之憲長。亦以此獲遞。臣於其時。適在違召俟勘之中。未卽自列。尙帶職名。益切愧懼。昨始引避。仰冀鞶褫。不許鐫免。尤無自措。含默之失。臣與兩臺無異。今若不顧廉隅。仍因盤礡。則臺體壞損。當復如何。伏乞亟命遞斥焉。奉朝賀洪國榮之乞休謝事。今已旬餘。儒臣臺臣。迭陳反汗之請。終無採用之實。噫。四載宿衛。殫竭心膂。一身進退。關係安危。纔上短疏。便決長往。此何等大擧措。而許令休歸。無少持難。臣不勝慨惜。伏願亟從諸臣之請。以幸國事焉。伏見院議之批。諭以應文。辭敎勤勤。噫嘻。今日討逆之爲應文。奚特院議而已。四年合辭。一味相持。應文之弊。殿下旣知之。何不速賜允從。亟袪應文耶。目今府院傳啓之未獲準請者。爲五十九條之多。均之爲得罪 宗社。歎逭典刑者。而其窩窟根抵。則鄭妻龜柱是已。由其賊窩未破。逆根不拔。故幷與餘醜而一任㴠貸。臺廳之故紙堆積而無究竟之日。法綱陵夷。無振肅之望。批以。上段云云。旣悉於兩臺之批。下段云云。又悉於前後三司之批。爾其勿辭。從速察職。
정조 3년 · 강
慶尙監司洪樂彬陳疏。請往省先壠。賜批許之。
정조 3년 · 강
司諫沈命德陳疏自引。仍陳諸條。賜批。
정조 3년 · 목
疏略曰。日前諫院除旨。忽下於合辭方張之時。章皇出肅。而奉朝賀洪國榮宣麻許休。適在是日。臣之肅命。雖在頒麻之後。跡忝言地。則叫閤請留。誠非不切。而徒知莫逮於事過之後。未能爭執於去朝之日。只自憂慨。伏見吏判宋德相疏。則以三司之不爭爲言。臣滿心惶恧。冒陳自劾之章。而見阻喉院。未得上撤。情地悚蹙。益無所措。兹敢更瀆。伏乞亟施譴削之典焉。彼奉朝賀休退之擧。有若大厦之去柱石。中流之失舟楫。以宰臣平日許國之忠。必不爲一身之私。而忘擔負之重。以殿下平日。倚毗之心。豈可曲成一人之美。而便忘 宗國之重也哉。伏願亟收成命。卽爲召還。三司合辭之請。府院懲討之啓。乃是擧國同情。而至若鄭妻龜柱。實爲諸賊之根窩。豈可使此兩賊。尙今戴頭於天地間乎。神人共憤。輿情轉激。而三司之請。便同故紙。喉院之啓。有若文具。閱歲相持。尙今靳允。逆孼之潛伏者。無所懲畏。將有陰釀禍機。寧不凜然。伏願三司合辭之請及府院懲討之啓。一幷允從。快伸王章。永杜亂源焉。批以。首陳事。已悉於朝者他臺之批矣。次陳事。當留意。爾其勿辭察職
정조 3년 · 강
掌令尹行晉。以母病陳疏乞遞。仍陳諸條。賜批。
정조 3년 · 목
疏略曰。臣偏母近因日候之稍冷。宿疴新症。一倍添加。轉側須人。此時離捨。情理切急。伏乞特許鐫遞焉奉朝賀臣洪國榮之知遇於殿下誠曠絕矣及其一疏求退。遽然許副。第念今日國事。果何如也。宸居孤危。不可無宿衛之人。國勢岌嶪。不可無輔翊之人。朝象泮渙。誰將任殫壓之責。戎政疎虞。誰果任克誥之功也。矧兹逆窩未破。不知何樣禍機。伏在冥冥。則尤豈賢臣去朝之日耶。伏願亟收旣頒之旨。復還已退之身。禮樂刑政。王政之大者。顧今民俗日渝。刑措之治。雖難以時日期。而若夫俗吏之因緣公法。逞快私惡。甚至於勒加罪名。枉被重律者。往往有之。其爲幽欝之冤者。不一而足矣。向者聖敎諄複。特令秋曹。査櫛疏釋。甚盛擧也至今欽誦。而似此枉法之弊。不獨京司爲然。亟令籌司。行會各道。一依秋曹例。閱實以聞。凡係枉罹者。竝皆分揀。俾令遐土之垊。同被欽恤之化。批以。首件所陳。今則徒涉屑瀆。予之從違。豈係於爾言之有無也。下件事。爾言固是。下廟堂稟處。爾其勿辭。救護母病
정조 3년 · 강
持平林道浩疏陳病狀乞遞。仍請奉朝賀洪國榮復授宿衛之任。賜批。
정조 3년 · 목
疏略曰。臣素抱奇疾。日昨臺廳。觸冷昏塞。萬無供職之望。伏乞亟解臣職焉。奉朝賀臣洪國榮之忽地休退。殿下之居然允從。臣未知其所以也。宰臣去就。實關國家之安危。世道之治忽。則殿下以今日國勢。安乎否乎。世道治乎否乎。目今懲討未行。元惡尙存。而宿衛虛曠。遽缺保護之任。朝象泮渙。將無鎭安之勢。此豈宰臣丐身之時也。亦豈殿下許退之時也。伏願亟收成命。復授宿衛之任。批以。予意。掌令尹行晉之疏批。已悉之矣。爾其勿辭察職。
정조 3년 · 강
敦寧都正鄭啓淳疏陳無敦寧乞遞。批下該曹稟處。
정조 3년 · 강
命諸臺批下。牌招卽爲傳啓之地。
정조 3년 · 강
命前翰林金勉桎。修史月內修納。
정조 3년 · 목
敎曰。前翰林金勉柱。屢敎之下。尙不修史。事體所在。誠極寒心。使之今月內修納。若踰此限。則前亦有例。就理修史。有何所妨。該房以此知悉。直捧禁推傳旨。畢修後。放送事分付。
정조 3년 · 강
召見訓鍊大將具善復于春塘臺。
정조 3년 · 목
予曰。新建門制。不必高且大也。只容旋玉轎則好矣。善復曰。謹當依聖敎。勿致張大。而門則當爲三門矣。予曰。今此建門。只取其便近而設。則一門固足矣。但無從官出入之門。只於正門之傍。出一小門可也。
정조 3년 · 강
命別抄將望筒勿施。
정조 3년 · 목
因別抄將望筒。敎以。更當下敎。此望筒勿施。
정조 3년 · 강
命駕前別抄。輪番於闕外。習操時。依前往參。
정조 3년 · 목
敎曰。昨日旣有筵敎。而駕前別抄。亦當依前屬之該廳。而三人式輪番待令於闕外朝房。以爲用於騎驛傳命之地。習操時。亦令依前往參事分付。事面稍異。不必加出將領。以此分付。
정조 3년 · 강
命上言錯誤。秋曹堂上重推。
정조 3년 · 목
右承旨徐有防啓言。卽伏見平安監司金鍾秀査啓啓本。則上言人明召史。初無上京之事云。當初該曹啓目中。捧拱時親呈的實云者。自歸錯誤。捧供事體。何等審愼。而替呈與親呈。不能覺察。後弊所關。不可無飭。其時秋曹捧供堂上。請重推。從之。
정조 3년 · 목
予曰。後苑宮墻設門處形止。卿見之乎。此後則展拜往來。尤爲便近。可幸。民始曰。臣亦見之。而擧動時。門路極爲便近矣。
정조 3년 · 강
承旨李命植鄭民始徐有防朴祐源李在學南鶴聞聯疏。淸亟從合辭之論。賜批。
정조 3년 · 목
聯疏略曰。臣等前後近百啓。終未蒙兪。悶欝抑塞。再昨夜伏奉聖批。誨諭諄複。責之以應文。勉之以務實。臣等感惶。宜卽撤啓。而第以此賊未誅。則人彝斁矣。臣分虧矣。臣等所以藉手徵討者。惟此數行啓草在耳。故寧被瀆擾之罪。不得爲遽停之計。連夜煩龥。昨下批旨與筵敎。又極截嚴。臣等不覺惶汗之沾背。臣等之啓。雖已撤矣。三司之請自如。惟殿下勿謂院啓之停。亟從合辭之大論。批以。合辭之從否。不在於卿等之啓。而疏陳意甚好矣。當留意。
정조 3년 · 강
負罪臣李宗榮上疏請洪國榮休退收還。賜批。
정조 3년 · 목
疏略曰。臣年前待罪嶺邑。不謹奉職。自速嚴譴。前冬蒙宥。生還郊廬。忽聞宿衛大將洪國榮退去云。此人之一身去就。大關於國家安危。此人何遽忍一朝求退。殿下亦何忍一言許休也。假令此人。有難强之疾。義當臥護禁闥。死而後已。今乃强壯之年。忽地休退。置國事於忘域。而殿下之。遽又如是。臣實慨然。宿衛重地。無此一人。則其可以爲 宗社爲國家乎。臣以爲麻雖宣。不難收還。人雖退亟可挽回。宿衛之任。卽當依前還授焉。批以。上之許下之請。豈是等間商量而然也。
정조 3년 · 강
以李秉模爲吏曹參議。
정조 3년 · 목
敎曰。銓曹無人。在外堂上。亦不可輕遞。參議前望單子入之。待下批牌招察任。
정조 3년 · 강
命各軍門大將及兩捕將巡檢惕念擧行
정조 3년 · 목
敎曰。宿衛設置之時。猶且申飭。況今撤宿衛所之後乎。近日各軍門大將及兩捕將。果能時時躬自巡檢乎。自政院問啓。已往雖屬勿問。來後別加惕念擧行事。一倂發牌該郞。卽爲聽傳敎。皆自明日爲始。申禁事分付。
정조 3년 · 강
飭夜禁懈弛。
정조 3년 · 목
敎曰。凡事稍久。則輒復懈弛。雖以夜禁一事言之。近日抛置不飭。無異前日。以此意別加嚴飭巡邏營門及捕廳巡廳。此乃三令之意。從後有解緩之事。則雖大將。難免重究。預令知悉。此是懈弛之後傳敎。頒布之際。以致日暮。然則人多未聞之矣。自今夜。猝然嚴飭。不必以致罔民之歎。亦令知悉。
정조 3년 · 강
命各道災實分等狀啓。不侍次對。皆令草記稟處。
정조 3년 · 강
遞校理李度默。副校理趙尙鎭。副修撰尹行修。
정조 3년 · 목
敎曰。在外玉堂許遞。待開政差出。
정조 3년 · 강
命武監加定。劃給。軍裝需用。
정조 3년 · 목
敎曰。今番武藝別監加定之後。其數至於一百五十名之多。其在接濟之道。不可無周恤之方。訓局所儲中錢二千兩。禁御兩營各八百兩。兵曹一千六百兩劃給。以爲軍裝需用之地事分付。
정조 3년 · 목
予曰。海西儒生。改換名字。與原帳籍相左。則都事卽於坼榜之初。査治可也。而及其日久之後。始自巡營摘發。則都事不可無罪。故俄命拿處。而都事果誰也。民始曰。都事卽李度默也。當於坼榜之際。隨卽憑公。而不此之爲。似難免其罪矣。予曰。今日伴直誰也。民始曰。同副承旨也。
정조 3년 · 강
命吏曹參議李秉模。催促上來。
정조 3년 · 목
敎曰。當此銓地俱空之時。非儒賢非親病之銓堂。義不敢一味偃處鄕外。不卽肅命。吏曹參議李秉模別加申飭。催促上來。限內趁不入來。依定式直捧禁推傳旨事。該房知悉。
정조 3년 · 목
政院啓言。卽伏見江原道東堂文科初試試房。則不書製述人姓名及解題等第。事甚矇然。該道臣請推考警責。允之。
정조 3년 · 강
命諸承宣愓念擧行。
정조 3년 · 목
敎曰。近來各房公事之或遲滯或誤下者。不一其端傳旨未下前。不得開政之意。飭敎何等申嚴。則大臣之敍用。臺臣之許解。不待承傳。徑捧望單。局將之改差。兵郞之未遞。不待批下。輕拔望單。至又該曹佐貳。初告踏下。而再度捧入。各司回啓。發落未出。而判付先布。兩大臣肅謝。固是禮敬之一端。答敎終日不降。而終不警咳。未免薄暮始歸。兩營軍交替。事係戎政之大者。草記過期不下。而又不提稟。致使呼飢道塗。合操踰日。而不曾微稟。訟司廢坐而莫能察推。堂后假官。多不擇擬。而漫若不知。兩銓政望。或多違格。而了不請勘。門鑰或早或晏。而殆無定期。廳坐乍行乍廢。而拋棄禁令。 先朝受敎。或不詳考。而不當捧之疏捧入。昨年筵話。全不記有。而不當稟之事稟啓焉。凡此數者。皆是做錯中一二件也。職在喉舌。皆宜惕念勵精。以期振刷。而今也外是。反不如前日者類。如是其夥然。予誠爲承宣慨然也。噫。政院。號令百司之地也。承上敎宣各司。固其職也。此等按例擧行之事。若是顚倒。是豈所望於今日諸承宣者哉。非不知略施薄警。以責來效。而此亦近於應文。姑且泯默。嗣後以此意。各該房知悉。惕念擧行。
정조 3년 · 강
御誠正閣行晝講。知經筵李福源。特進官鄭晩淳。承旨鄭民始。玉堂李儒慶朴天行。假注書李信祜。兼春秋金健修。史官鄭東浚。宗臣安川君烓。武臣副護軍任權。正言姜★(人+寅)。持平宋民載。
정조 3년 · 강
吏曹參議李秉謨疏辭新除三銓之任。賜批。
정조 3년 · 목
批以。志固嘉乃。義有不可。得無近於知頭顱之嫌乎。爾其勿辭。斯速察職。
정조 3년 · 강
備局。以湖西災實分等狀覆啓。
정조 3년 · 목
備邊司啓言。各道災實分等狀草記稟處事命下矣。卽見洪忠監司李秉鼎狀啓。則洪州等四十四邑。置之稍實。林川等十邑。置之之次。此則依狀請施行。所請災八百二十結。雖是大登之歲。査陳之後。以湖西畓結之多。通一道被災者。豈遽減於此數。所請極其精約。此亦依狀請施行。極劣米竝許停退事。則舊還之一竝停捧。旣出無前之特恩。蒙惠於民。亦已多矣。今欲幷與拯米而停退者。誠甚過當。然道臣旣有所請。限折半許令停退。各樣軍布。從民願捧納事。則八路綿農。初無告斂之處。今年。此請。實是意外。此等之歲。若皆許捧純錢。則木儲其將告罄而後已。使之依定式備納。安興米濟民穀仍留事。則依狀請施行。江都米相換事。則不但畿內穀簿之苟艱而已。湖西之所不欲輸納者。畿內亦豈肯樂從乎。況仍留本道。永爲還分之意。曾因京畿道臣筵稟蒙允。移納與否。非所可論。狀內辭緣置之。推奴徵債限明秋防塞事。則請依狀請施行。允之。敎以。給災之結數。至八百者。誠有精約之意。果非濫觴之請矣。且此一事。係生民苦樂。許則有息肩之效。不許則有疊徵之弊。在朝家若保如傷之意。無論多夥。固當準數聽施。而予則以爲。此亦有名實之可以照驗者。今年穡事。幸而不至於告歉。向者狀請。又皆降頉於陳續。爲藩臣爲有司者。則似不容徒循前例。必以請災爲恒式。亦不可任其所請。必以給災爲定法也。況近千結乎。然則査亦可不査亦可。安用査陳爲哉。該道道臣從重推考。至於本事。則果未知是否。道臣旣請之後。便是吾民口吻中物。許施則許施可也。又若拯米之弊。曾所熟知。雖曰樂歲。許多穀包之一時催科。決知其擾民之政。依狀請竝令特爲停退事。分付。
정조 3년 · 강
命訓將具善復。禁將李敬懋。越捧三等。
정조 3년 · 목
政院啓言。近日各軍門大將及兩捕將巡檢。自政院問啓事命下矣。問于訓鍊大將具善復。則以爲臣於受符之日。適値本局巡邏。故親自巡檢宮墻外及牌內。其後別定將校三人。連爲巡檢。而臣則姑未及更爲親檢。禁衛大將李敬懋以爲。臣待罪本營以後。親自一次巡檢宮墻外及各牌字內。雖非本營日次。連爲別遣敎鍊官。都巡宮城外及各牌字內。而臣則不得連自親檢。御營大將李邦一以爲。臣待罪本營以後。宮墻外及各牌字內。二次躬檢。而伊後未得連加親檢。左捕將李柱國以爲臣自前月二十七日以後。二次巡檢。使從事官。亦爲巡檢。而不得連爲都巡。右捕將李敬懋以爲。臣自前月二十七日以後。一次親檢。而不得連爲親檢。幷不勝惶恐云矣。敎以。此豈手携面命之事。而焉敢如是怠忽。況所謂一次親檢云者。尤極苟艱。告君之辭。尤豈容如是。姑屬禮待之義。不欲索言。訓鍊大將具善復。禁衛大將兼右邊捕盜大將李敬懋等。幷施越捧三等御營大將李邦一。左邊捕將李柱國。猶賢乎已。勿論此後以如是申飭之故。乃反無常行巡。則徒損體貌。亦涉如何。此意幷令諸將臣知悉。
정조 3년 · 강
命前承旨金履素敍用。
정조 3년 · 목
敎曰。旣示警勵。前都承旨金履素。給牒敍用。
정조 3년 · 강
新建門告意。 景慕宮望祭。命兼行。
정조 3년 · 목
敎曰。新建門字。旣是 廟門至近之地。且是爲便展拜之路。則不可無告意。望享隔宵。今十五日景慕宮望祭。以此兼行事分付。
정조 3년 · 강
命贈領相貞敬夫人墓省掃時。澆奠床備給。
정조 3년 · 강
遣承旨詣 宗廟 景慕宮。奉審摘奸。
정조 3년 · 강
召見承旨鄭民始李在學于誠正閣。
정조 3년 · 목
予命兼春秋持吏曹參議前望單子以入。又敎曰。李秉模牌去來知入。假注書李信祜承命出。還奏曰。姑無牌望矣。予曰。何時出牌。尙無去來乎。兼春秋又爲出去。催促知入。金健修承命出。還奏曰。秉模方始來詣闕外。而納牌不進云矣。予曰。有何不可進之情勢。有此違牌之擧乎。欲下飭敎。而亦涉屑越。此牌勿施。更爲出牌。而如或更違。勿爲呼望。另加申飭也。
정조 3년 · 강
遞承旨鄭民始。以李秉模代之。中批也。
정조 3년 · 목
敎曰。左承旨聞有實★(虫+恙)云。今姑許遞。又敎曰。吏曹參議李秉模。承旨除授。又敎曰。新除授承旨。卽爲牌招察任。又敎曰。旣無情勢。且無難進之端。而又於疏中。旣稱華顯云云。則如是違牌。分義掃地。此傳旨勿施。更爲牌招。
정조 3년 · 강
以金夏村爲吏曹參議。前望也。
정조 3년 · 목
敎曰。新除授吏曹參議牌招。使之開政。
정조 3년 · 강
命吏曹參判兪彥鎬。催促上來察職。
정조 3년 · 목
敎曰。銓曹無行公堂上。朝廷體貌。不容如是。豈可任其反面之稽滯。吏曹參判兪彥鎬。另加申飭。催促上來察職。
정조 3년 · 강
檢閱李信祜。以父病陳疏徑出。批許救護。
정조 3년 · 강
御誠正閣行朝講。領經筵洪樂純。特進官李重祜金華鎭。同經筵徐有隣。承旨李在學。玉堂李儒慶朴天行姜★(人+寅)。假注書徐鼎修。兼春秋金健修。史官鄭東浚。
정조 3년 · 목
領議政徐命善曰。臣之所遭。極爲深緊。豈有復出朝端之望。而屢事煩瀆。亦涉惶悚。故不敢言私。今又出脚。而名以大官。全棄廉防。以此出處。何以矜式乎。予曰過矣。當此勵政之時。豈可以此等事。以爲深引之端乎。自上雖無導之使言之德。而卿等則旣有休休之量。故山林之言如此。卿等何不翕受乎。目今來言之道。實爲急務。以是望於卿等焉。命善曰。聖敎如此。臣何敢復事覶縷乎。予曰。山野之言。略無顧瞻。誠亦貴矣。命善曰然矣。命善曰。惠堂久闕。當爲差下矣。予曰。誰爲可合乎。命善曰。正卿中金鍾秀。亞卿中李普行爲好矣。予曰。金鍾秀則本病未差云。尙未上來矣。命善曰。病勢如此。似難責以劇務矣。予曰。李普行亦好矣。予詢左相。左議政洪樂純曰。李普行實是可用之人。而但本以窮措大。歷踢淸要。於渠亦過矣。予謂命善曰。左相之意如此。何以爲之乎。樂純曰。臣非以爲不合於此任也。予曰。然則以此差下似好矣。仍敎曰。近年以來。闕門之開。雖或差晚。而今日赴闕諸臣。擧皆晩後來會。卿等職在蕫率之地。何不飭勵乎。朝講之規。古則擧火詣闕。而今日則以特進官之不來。以致遲滯。事極駭然。今日特進官從重推考可也。命善曰。今日臣與左相。待開門入來。而其外諸臣。果有晩後始到者。臣亦以此以爲駭然矣。予曰。此後則稍復待漏古規可也。
정조 3년 · 강
領議政徐命善。以京畿儒生申履權上疏覆達。
정조 3년 · 목
命善啓言。京畿儒生申履權上疏。有令廟堂稟處之命矣。量田一事。自朝家業欲行之。而役鉅費煩。勢難輕議。此則自當待時而擧行。屯田減稅事。旣自軍門。買土而收稅。則此與民田之出賦有異。兩稅之規。不當行之於屯田。而若有科外侵徵之弊。則各別嚴禁一意。申飭各該衙門。堤堰事。廟堂之前後行關。非止一二。而外方之擧行。自多不勤。更加另飭。請俾有實效之地。從之。
정조 3년 · 강
領議政徐命善。以嶺南暗行御史黃昇源書啓及別單覆達。
정조 3년 · 목
命善啓言。頃因嶺南暗行御史黃昇源書啓。右兵營債弊。査實蕩減事。令帥臣狀聞稟處矣。卽見右兵使洪和輔啓本。則以爲。本營債錢一萬三千十二兩零內。指徵無處者。爲二千九百七十二兩。難捧者。爲六千三十二兩零。此外可捧者爲四千四兩零。難捧中當捧者。爲三千餘兩。而所謂可捧者。亦皆至殘之氓也。若自朝家抄其指徵無處者。全數蕩減。勿論難捧與可捧。幷減三分之一。則可蒙均惠。而其所捧。不下於七千兩。其所捧之錢。一一收拾。一倂貿米。付諸軍倉。而至於每年上下二十六百兩。則以本營所管散在列邑之餉穀留庫米一萬四千五百十四石零。租一萬九千七百十三石零。分給取耗。以充其代。其間應下。先以當年餉耗。參酌折價。量宜給代事。請令廟堂稟旨分付矣。今此放債之錢。旣是前後兵使之所別備。而本非自朝家劃給者。則年久弊生之後。宜自本營。便宜推移。不當推上於朝廷。此等處。若皆割出軍餉。以充其代。則此亦難支之道。臣意則使該營。從長變通。可以蕩減者蕩減之。可以節損者節損之。以爲矯捄之道可矣。所請餉穀。恐不有輕易許施。予詢左相。左議政洪樂純曰。此錢雖非朝家所區劃者。然該營前後別備。以爲營中經用。則便是公貨。其經用緊歇。朝家旣不詳知。則使之一切節損。實是難事。該營自是貧局。許多錢貨。使兵使擔當變通。亦是難事。臣意則該營一年上下二千餘兩中。其可已與不可已者。更令査櫛。然後可以使該營從長變通矣。敎以。待新道臣下去。與帥臣更加商確。査櫛其弊源。劃卽從長變通。以爲論理狀聞之地可也。又啓言。頃因嶺南暗行御史黃昇源弊瘼別單。令道臣論理狀聞後。更爲稟處之意。覆啓分付矣。卽見前監司李在簡狀啓。則其一。本道各驛大馬爲一百二十五匹。中馬爲三百二十五匹。卜馬爲一千二百二十匹矣。以此大馬之數。較量於大小出使之役。則雖加裁減。亦無不足之慮。而至於卜馬。尤爲過多。大馬中幾匹。隨其馹路之劇歇。參以田捴之多寡。特令權減事也。道臣旣已親執詳査。則馬政田捴之參量加減。必有意見。臣意則此一款。許施似好矣。予詢左相。左議政洪樂純曰。領相所奏儘好。而聖敎中不思他矯捄之道。而但減馬匹。則此後驛騎。必有全失元數之慮者。誠爲切至臣別無他所見矣。敎以。今姑置之。又啓言。其一。興海郡奴婢之弊。一路同然。移定他邑。實無其路。元貢奴六十口。尙衣院貢奴二口。以舟師邑餘奴之收布會錄者。移作塡充。而壯婢七十口。其所應役。不過作役價三錢。不必充代。幷令許頉。各宮房奴婢九口。自是隨闕隨頉者。許令各該官。卽爲頉給。比捴之法。雖不可輕議減數。而賜牌奴婢之劃定一邑者。雖至數十百口之多。必爲責代於該邑。故作名錄案之弊。亦出於迫不得已之致。此後奴婢之以賜牌受出者。隱漏奴婢外。許令計減於元捴內事也。興海奴婢。旣無搜括充數之望。又無他邑推移之道。則以餘奴木許令塡充。不害爲一時矯捄之方。而但一道之內。有此弊者。必不至興海一郡而已。列邑因此。皆欲效尤。則有限之餘奴木。安能隨處塡充乎。今番則旣是一邑。數又不多。依所請許施。而後勿爲例事分付。至於賜牌奴婢。則自古必以隱漏者劃定。法意有在。今若於原案中。次次計減。則元數日縮。必將盡無而後已。決是行不得之事也。此一款置之似好矣。予詢左相。左議政洪樂純曰。臣意亦如此矣。又啓言。其一。東萊納布防軍。移作能櫓軍等諸名色。各邑所在能櫓軍。換作防軍。而毋論水陸軍。凡係軍丁。自該邑隨闕充代。自是法例。而今此東萊能櫓軍。初分關由於地方官。各該營鎭。募丁塡充。其在軍制。實多疏虞。此後自地方官擧行事也。依所請許施似好矣。幷從之。
정조 3년 · 강
領議政徐命善。以掌令尹行晉上疏覆達。
정조 3년 · 목
命善啓言。掌令尹行晉上疏。有下廟堂稟處之命矣。向來秋曹諸罪人疏釋時。外方一例査處之意。自上有所下敎。而未及擧行矣。今臺臣之言如此。分付該曹。使之卽爲行會諸道。請以爲啓聞稟處。敎以。從堂別爲下敎矣。
정조 3년 · 강
許施湖南災頉舊逋奴婢貢拯劣米停退之請。
정조 3년 · 목
領議政徐命善啓言。全羅監司鄭一祥狀啓以爲。本道穡事。可謂豐登。而濱海之水沈。近峽之覆沙等災。無邑無之。就某中各樣雜頉。不可不給災處。刃爲二千一百結。特許此數。裁酌均俵。各司所管舊逋奴婢身貢。年久敗舡拯劣米之一時幷徵。俱係擾民之端。幷令停退。以紓民力事。令廟堂稟處矣。請依狀請許施。從之。
정조 3년 · 강
命楸子島別將設置。置之。
정조 3년 · 목
領議政徐善啓言。頃以楸子島別將新設事。有令道臣論理狀聞之命矣。卽見全羅監司鄭一祥狀啓。則以爲。本島形地偏火。沙石堆積。本不得起耕。故島民漁採爲業。生理極艱。今若設置鎭將。而大小應役。如諸島之爲。則數小殘民。無以支保。館舍廩料。無路區劃。設鎭一飮。有難輕議。至若編配罪人管束之道。已自該郡。定屯長擧行。今後則擇定將校一人。名以別將。留住本島。句檢凡事。而使之周年交遞。地方官廳加察飭。則庶可無疎虞之慮。令廟堂稟旨分付矣。官長之設置。旣多弊端。罪人之句檢。亦有便宜。地方官道臣之言。旣如此。臣意則別將新設一款。今姑置之。自本郡擇送將校。各別檢察之意。分付道臣似好矣。予詢左相。左議政洪樂純曰。臣意亦如此矣。從之。
정조 3년 · 강
差下惠堂李普行。備堂蔡濟恭等。
정조 3년 · 목
領議政徐命善啓言。行副司直李普行。旣甚恬約。且有才諝。請惠堂差下。使之察任。又啓言。判府事蔡濟恭旣遞沁留。行副司直金鍾秀還朝不遠。請幷還差備堂。又啓言。戶曹判書金華鎭。行副司直李普行。備局有司堂上差下。刑曹判書鄭尙淳。行副司直金鍾秀。貢市堂上差下。關北句管堂上蔡濟恭。關西句管堂上金鍾秀。京畿句管堂上鄭尙淳。海西句管堂上李命植。請差下。幷從之。
정조 3년 · 강
遞吏曹參議金夏材。
정조 3년 · 목
領議政徐命善啓言。銓曹之不備。莫如近日。開政命下之後。亦不得擧行。揆以事體。誠極苟艱。參判旣有飭敎。自當上來。而參議則今月內。似不欲行公。吏曹參議金夏村請許遞。從之。
정조 3년 · 강
命吏曹參議有闕之代。令廟堂薦望。榻敎也。
정조 3년 · 강
中批。以李命植爲兵曹參判。李義翊爲承旨。
정조 3년 · 목
敎曰。都承旨李命植。兵曹參判除授。前參判李義翊。都承旨除授。
정조 3년 · 강
命承旨李秉模上疏給之。
정조 3년 · 목
敎曰。今無相避之端。右副承旨李秉模上疏給之。
정조 3년 · 강
以鄭元始爲吏曹參議。備薦也。
정조 3년 · 강
都承旨李義翊疏辭特除承宣之任。賜例批。
정조 3년 · 강
吏曹參議鄭元始疏辭新除三銓之任。賜例批。
정조 3년 · 강
召見訓將具善復。戶判金華鎭于誠正閣。
정조 3년 · 목
予曰。新建門處。宮墻毀撤。似爲太廣矣。善復曰。如是然後。可以築其基址矣。予曰。自此至日瞻門。旣築御路。則設布帳。似爲狹窄矣。善復曰。御路今方築之。而擧動時。必有狹窄之患矣。予曰。物力所入爲幾何。華鎭曰。倉卒始役。故不無過入之慮。而更爲會計則亦不大段矣。予曰。役夫以募軍用之乎。善復曰然矣。予曰。禮房承旨自日瞻門。詣 景慕宮奉審以來。
정조 3년 · 강
命新除授吏曹參議牌招開政。
정조 3년 · 강
命都承旨李義翊。更爲牌招。
정조 3년 · 목
敎曰。都承旨違牌。又何意也。事涉無義。都承旨李義翊從重推考。更爲牌招。
정조 3년 · 강
命吏曹參議鄭元始。更招開政。
정조 3년 · 목
敎曰。特敎之下。焉敢若此。揆以分義。萬萬寒心。吏曹參議鄭元始從重推考。更爲牌招開政。
정조 3년 · 강
有政。吏曹參議鄭元始進。
정조 3년 · 목
敎曰。吏曹參議更爲牌招開政。又敎曰。茂長縣監今日政差出。○以金宇鎭爲校理。李顯永爲修撰。尹尙東爲副修撰。李義弼爲大司成。李兢淵爲茂長縣監。
정조 3년 · 강
命承旨李秉模追省記。
정조 3년 · 목
因牌不進罷職傳旨。敎以。此傳旨何敢捧入乎。勿施。卽爲追省記。
정조 3년 · 목
因上疏敎以。此等上疏。亦可酬應乎。捧納承旨。從重推考。原疏給之。○敎曰。昨旣肅謝。今忽違牌之故。處義極爲駭怪。或涉兒戲。或近抗衡。飭敎至於累十次之後。渠乃曰。昨日則不知承宣之職爲華顯。而今日始覺其爲華顯。不敢膺命云。此後又以不敢聞之敎下敎。則恬若不知曰云云。此則所係亦但止於王綱之陵夷。臣分之無餘而已。求之古今。實所未聞也。何必費予多少辭敎處分乎。似此罪狀。亦何足盡爲臚列。政院知悉。所發命牌。爲先還收。
정조 3년 · 강
召見平安監司李徽之于誠正閣。
정조 3년 · 목
辭陛也。○予曰。今當遠離。深爲悵然矣。徽之曰。伏承下敎。感泣無至。而犬馬之忱。不勝戀結之懷矣。臣有區區所懷。而今當辭陛。敢陳矣。殿下春秋鼎盛。而尙無邦國之慶。國勢未免孤弱。廣儲之道。不可遲緩。伏望速下改卜之命焉。子曰卿言亦是矣。而雖非改卜。豈無他道乎。近日則予亦思廣儲之道矣。徽之曰。奉朝賀洪國榮遽已休退。國事朝象。實爲可悶。且臣忝居文衡。區區私心。常以爲若當薦剡。則非此人莫可矣。大抵文衡之職。乃所以賁餙文治。而關係亦大。實非人人可授矣。予曰。何但文衡。宿衛罷後。實多可悶。而予有所商量而然矣。仍敎曰。何日當發程乎。徽之曰。明日卽當發去矣。予曰。廉約一事。於卿固不必加勉。而必愼節以過。是予之望也。徽之曰。下敎至此。不勝感泣矣。予曰。於卿之行。不可無贐章。故適成二絕句。玆以書下矣。徽之跪受曰。惶感之極。不知所達矣。仍奏曰。臣之所受 實錄。幾盡爲之。而丙申三月政院日記。尙來出。故只以時政記爲之。而待此後日記出後。更加添入於校正時矣。今則臣將出去。抄出册子。當置何處乎。予曰。納于匱中堅封。送置於 實錄廳可也。
정조 3년 · 강
召見承旨朴祐源于誠正閣。
정조 3년 · 목
予曰。注書出去。都承旨今日仕進與否及新除廳注書在京與在外。知入可也。假注書李鍚夏出問後還奏曰。都承旨不爲仕進。而廳注書在外云矣。予曰。注書望屢次擬入。而皆袗在外。何不以在京者擇差乎。仍敎曰。注書出去。廳注書望。更爲擇擬以入。而吏議牌去束催促可也。
정조 3년 · 강
修撰李顯永陳疏乞遞。討逆仍請李秉模屛裔。賜㧗。
정조 3년 · 목
疏略曰。玉署新命。忽下於三年逖違之餘。感激洪恩。固當竭蹶。而臣於館職。自來情勢。已成鐵限。臣雖欲含恩畏義。出而膺之。其於廉隅何哉。伏乞亟遞臣職焉。嗚呼。鄭妻射日之謀。龜賊滔天之罪。古亦有似此凶逆否。今日三司之請。卽天地之不可少緩者。而聖聽愈邈。王章尙稽。此何事也。噫嘻。痛矣。兩賊之罪。可勝誅哉。恒簡範能。窩窟於是。量海鐉翼。根抵於是。而懲討之典。只止於海島之竄。三尺之章。竟擾於儀親之私。此臣所以腐心痛骨者也。伏願深思。亟從三司之請。至如福瑩集黨逆背君之罪。其他諸賊。幷宜次弟允從。快正邦刑焉。臣又有所駭憤者。趾海述海纘海等諸逆。自有亂賊以來。初有之凶逆。聞其名者心驚。過其墟者魄動。況其所眄之妓物乎。今聞守令衙客。有狎之寵之。至於生子者。人心之滔溺。乃至於此。此事忍爲。何事不可爲。近來言路杜絕。人雖駭惋。而無以懲勵。臣恐人無所忌憚。無所不至。請令道臣。査其所犯幾人。指名現告。發施罪罰。不置稽紳。使他人知警。厥妓則嚴刑海島爲牌宜矣。近來世遒日下。奇怪層出。而未有如李秉橂之懷詐要君者也。當奉朝賀洪國榮之去朝也。凡憂國忠君者。孰不抑塞。欲挽其行者。如向日儒賢之疏也。秉模苟有是心。則何不叩閽力陳。而乃於宣麻之日。强作八違之狀。忽又陳疏於天官復除之時。商量揣摩。幽暗閃忽。見者皆欲嘔池。及授承宣。揚揚卽出。纔過一肅。又忽違命。從宦多年。不知承宣之爲名宦云者。全不成說。而飭敎屢下。一例餙辭。所謂重出處之人。乃敢欺瞞君父。侮弄朝廷。若是其無嚴乎。此而不治。人心去益陷溺。世道去益淪喪。臣謂右副承旨李秉模。爲先削其銓堂國子之望。仍施屛裔之典焉。批以。首陳討逆事。旣悉於三司之批矣。李秉模事。昨夜所下傳敎。但是卽事而言者也。疏中臚列。無非畵出渠情狀。不料近日媕妸世界。有此錚錚之論深用嘉乃。披復屢回。不覺爽豁也。然迄不處分者。非不知國綱之頹無餘地。寶係正風習去詖邪一大關振。故有所斟量勘律而然也。爾之請勘。誠亦稱停。爾其勿辭。從速察職。
정조 3년 · 강
重推假注書李錫夏。
정조 3년 · 목
敎曰。堂后假官。屢次申飭之下。徐鼎修改差之代。未免苛充。輒稱在外。當該擬望注書。從重推考。更令另加擇擬。徐鼎修記注之任。自是鍊熟。而無端圖免。曲循詣遞。當該承旨。亦爲推考。
정조 3년 · 강
汰假注書姜彙鈺。
정조 3년 · 목
敎曰。何時下敎。而尙不入來。廳注書汰去。改望以入。
정조 3년 · 강
命鄭彥衡別軍職差下。
정조 3년 · 목
以尹承烈爲大司諫。宋樂爲掌令。尹行修爲持平。趙尙鎭爲副修撰。○敎曰。近日合辭。誠乎否乎。許久闕啓。恬不動念。此何朝廷貌樣乎。又焉有名以大義。如是珫愒乎。行公臺諫。一幷遞差。今日政新除授許多臺臣。又皆偃息在家。無意詣臺。尤極寒心。在京未肅拜諸臺。亦爲遞差。身爲該房。若是之不能致察。刑房承旨爲先從重推考。又敎曰。政官卽爲牌招開政。今日政新除授三司。待下批牌招察任。又敎曰。兵曹郎廳有闕之代。今日政擇差。○以徐有寧爲大司憲。徐有元爲大司諫。李行源爲司諫。李師曾爲掌令。尹得孚徐有鍊爲持平。金敍九李濟萬爲正言。李在簡爲同春秋。
정조 3년 · 강
拿處吏文學官李德懋。
정조 3년 · 목
敎曰。莫重咨文。不善製進。吏文學官李德懋。令該府拿處。
정조 3년 · 강
行召對于誠正閣。承旨朴祐源。玉堂金宇鎭朴天行。假注書徐鼎修。兼春秋金健修。史官鄭東浚。
정조 3년 · 강
命掖隸作拏內局之弊。更加嚴飭。
정조 3년 · 목
校理金宇鎭修撰朴天行啓言。掖隸之作拏內局。久成痼弊。自丙申特敎申飭之後。此輩不敢如前作弊矣。聞於近日。徵索藥物。詬辱醫官云。極爲該痛。此雖小事。有關紀綱。請査得其首犯者。令攸司從重科治。此後更加嚴飭。俾無如前之弊。敎以。所啓甚好。依啓。
정조 3년 · 강
命首犯掖隸隨從掖隸。嚴問取服。司謁從重科治。捧供以聞。
정조 3년 · 목
敎曰。召對時玉堂所啓。不失隨事論思之體。極用嘉歎。至於本事。殊甚駿然。操切此輩。常時飭敎。何等截嚴。而作弊藥房。尤是年前痼弊之故。其所痛禁不啻幾次。則不出數年。又有此不畏法禁。恣意橫肆之狀。尤萬萬絕痛。若不嚴加處分。不但後弊莫救而已。實有前功可惜之歎。當該首犯掖隸。隨從掖隸。出付該曹。嚴問取服以聞。身爲司謁。咫尺之地。有此擧措。而不能摘發。致使本事。至謄堂啓。亦不可無飭。當該司謁。令攸司從重科治。捧供以聞。
정조 3년 · 강
持平尹行修疏陳私義。乞遞本兼諸職。賜批。
정조 3년 · 목
疏略曰。臣於試事竣還之路。得見前工曹參議臣金亮行疏本。末段論及 廟廷黜享事。而故相臣尹趾完。卽臣之高祖也。其所遣辭。無復餘地。臣以先祖不肖孫。忍聞此言於先祖旣骨之後。闔門聚首。心膽摧裂。直欲溘然而無知也。噫。臣先祖遭逢肅廟晠際。夙被春毗。雖身嬰奇疾。屛居田野。而若其平日忠愛之誠。進退無間。恩禮之隆。終始靡替。雖有一時之人言。曲蒙聖敎之昭釋。逮至乙丙之間。亦惟我 先大王。深斥言者。照燭無餘。前後王言。炳若日星。不意今日。又復追提。至歸之於罔測之科。噫。尙忍言哉。幸蒙聖明在上。批旨之下。辭敎諄複。恩及泉壤。臣不覺血涕被面也。當時事實。昭載國乘。臣何敢費辭覶緀。以犯瀆擾之罪。而唯是人之爲言。至於此極。俯仰跼踏。若無所歸。猶復抗顏。自同平人。則將何以歸見先祖於地下乎。伏乞亟命鐫削臣本兼諸職。仍令刋去朝籍。批以。本事昭晣無餘。已蒙 先大王朝恩敎。則到今更有何言。爾其勿辭。從遠察職。
정조 3년 · 강
命海妓査問之命。爻周。
정조 3년 · 목
敎曰。堂疏中海妓事。所係非細。故雖不得不許令査問。而夜又思之。竊有不然者。恒言曰。論人於酒色之外。此言雖近陳陋。足以喻此也。此本事。卽是䵝䵢難明之事。則日朝家行査。徒傷忠厚之風。設令萬有一近似於疏論之說。在朝家。不屑提起於辭令之間可也。如是則當之者。固當知羞含愧。必有賜絹甚於受刑之心。亦豈不有益於王政不迫切之意也。於渠又可啓其自新之路。今或反是。直以此斷勘。則事雖至醜。罪則甚重。又乖古帝王托言於帷薄之義也。昨夜所下批答中。海妓査問之命。自該房卽爲爻周。以寓敦風化尙廉恥之道。兼示三令五申之意也。
정조 3년 · 강
命供辭斯速捧入。別監若不直招。掌務官處頭面。
정조 3년 · 목
敎曰。堂疏之批。旣諭其在袪詖邪正紀綱之道。當從堂疏之言。李秉模邊遠定配。
정조 3년 · 목
敎曰。近日法綱。弛乎否乎。弛則太弛不弛。則太不弛。雖以夜禁一事言之。飭敎稍久。則深夜街路。人馬絡繹。而慢若不省。爲將臣者。又不致察。甚至有無賴之徒。敺捽邏騎。而莫之誰何。不然則忽爾督禁。巡卒四布。或多執捉於烽火未滅之時。如是之故。行旅不得以鍾鳴鍾盡。爲作息之限。又豈非罔民之甚者乎。觀於今夜之事。而足可反隅處。甚矣有司之不能宣揚。類如是矣。此雖小事。亦係政令。若能時時檢戢。略略提察。則必當弛不至於太弛。不弛不至於太不弛。安有是弊乎。以此意自政院更加申飭。巡邏營門及捕廳巡廳。此後復有似此之事。難免重究。幷令知悉。
정조 3년 · 강
拿處監察林永孝等。
정조 3년 · 목
敎曰。昨夜月倉時。各司摘奸。惟司憲府司宰監。器械則初不措置。官員刞或闕直或甘睡。具在警勵之道。不可無罰。該府監察林永孝。該監主簿李範天。拿問處之。
정조 3년 · 강
配李秉模于雲山郡。
정조 3년 · 목
義禁府啓言。李秉模雲山郡邊遠定配。而請依例押送配所。允之。
정조 3년 · 강
中㧗。以李得臣爲承旨。
정조 3년 · 목
敎曰。行副司直李得臣。承旨除授。又敎曰。新除授承旨牌招察任。
정조 3년 · 강
遞差承旨李在學南鶴聞。以李亨逵金文淳代之。
정조 3년 · 목
敎曰。向於交河郡守望。有大段做錯。中官至命削版。則今至十餘日之後。現告尙不捧入。此前所未有。況向日飭敎之後乎。其後推考房承旨李在學。伊日代房承旨南鶴聞遞差。
정조 3년 · 강
命承旨李得臣。催促肅命。
정조 3년 · 목
敎曰。分義所在。極涉駭然。右承旨李得臣催促。使之卽爲肅命。○因得臣再牌不進罷職傳旨。敎以。分義道理。焉敢若此。爲光從重推考。更爲牌招。此後違牌傳旨。幼爲捧入。
정조 3년 · 강
召見承旨李義翊李亨逵李得臣于誠正閣。
정조 3년 · 목
予謂義翊曰。卿爲都承旨後。今日初爲召見矣。又敎曰。政官連爲催促。予謂得臣曰。承旨爲春坊後。今始初見矣。得臣曰。臣行已無狀。重被人言。自分爲聖世棄物。不敢望復見天日。聖恩天大。疏釋無餘。拔之坑坎之中。進之袵席之上。臣惶霣感激。只有涕淚而已。予曰。今則本事殆司水流雲空。何必復言。而承旨旣已入來。自此可以頻見矣。
정조 3년 · 강
罷全羅監司鄭一祥。京畿監司鄭昌聖職。
정조 3년 · 목
政院啓言。全羅道光州殺獄及京畿水原殺獄査啓。八月行關。而今至屢朔。尙不修啓。事體未安。該道道臣請幷推考警責敎以。藩臣體貌自別。凡有朝令。不敢抛棄。劃卽奉行可也。況特敎行査之事。又不容許久淹滯。雖各司猶不當如是。又況外藩乎。至於兹事。向者下敎。不啻申嚴。至有過時不爲擧行者。該房察推之敎。則爲道臣者。恬若不知。拖及屢朔。致勤提問。其無意惕念。不有特敎者。果何意義。此雖一事。足係紀綱。此等處。尙如是泛忽玩愒。則他何足言。其在蕫勵之道。不可以方面體重。有所曲恕。全羅監司鄭一祥。京畿監司鄭昌聖。竝施罷職之典。以懲諸藩不職者之戒。原啓本斯遠修整登聞事。令政院另加嚴飭。
정조 3년 · 목
敎曰。監司多窠。政官牌招開政。至若湖南。素稱雄藩。又是難治之道。另加擇擬事分付。又敎曰。近來政命之下。不卽擧行。便成痛弊。該房另加申飭。後勿如是也。
정조 3년 · 강
推吏曹參議鄭元始。
정조 3년 · 목
敎曰。何時下敎。而尙不開政。俄者申飭之意。果安在哉。吏曹參議爲光推考。連爲催促。
정조 3년 · 목
敎曰。向者飭敎。何等申嚴。而此等易所擧行之事。自秋徂冬。若是慢忽。如此藩臣。將安用哉。道臣當處分。而今始察推。亦涉矇然。伊時當該承旨從重推考。
정조 3년 · 강
命刑曹堂上擇差。
정조 3년 · 목
承旨朴祐源啓言。今月二十日初覆時。秋曹參判參議俱在外。無以備員。何以憂之。敎以。許遞。今日政差出。○敎曰。刑曹堂上各別擇差。
정조 3년 · 강
有政。吏曹參議鄭元始。兵曹判書洪樂性進。
정조 3년 · 목
以洪樂淵爲持平。李命植爲京畿監司。徐有隣爲全羅監司。李普行爲兵曹參判。金鍾秀爲同經筵。趙時俊爲刑曹參判。鄭晚淳爲副捴管。
정조 3년 · 강
命月食回咨撰出。順付於冬至使。
정조 3년 · 목
承文院啓言。月食已過。禮部回　咨。依側撰出。請順付於今番冬至使之行。允之。
정조 3년 · 강
命全羅監司。不多日內辭朝。京畿監司明日辭朝。
정조 3년 · 목
敎曰。査事不可稽滯。民務又屬孔殷。今日政新除授全羅監司。另加申飭。不多日內辭朝。又敎曰。査啓有命。今日政新除授京畿監司。明日辭朝。
정조 3년 · 강
命別監尹仁福等汰去。司謁崔昌福收贖放途。
정조 3년 · 목
刑曹啓言。別監尹仁福尹昌烈作弊藥房罪。取服以聞。司謁崔昌福。請考律科罪。敎以。倂汰去放送。司謁收贖放送。
정조 3년 · 강
兵曹判書洪樂性疏陳病狀乞遞。賜批調理行公。
정조 3년 · 강
京畿監司李命植疏陳私義。乞遞新除藩任。賜批許之。
정조 3년 · 목
疏略曰。臣伏奉畿輔按察之命。固宜竭蹶趨肅。而第臣有私情之不可冒赴者。臣兄命楫。方爲江華經歷。臣若到界。則臣兄當以兼帶親嫌。遞歸矣。在前道臣之與守令。或管下相避遞任者何恨。而至於一室之內。親兄弟之間。兄以弟遞旣不順。察臣私義。許解臣新授藩任。批以。在予曲諒之道。宜遂求解之懇。本職許遞。
정조 3년 · 강
校理金宇鎭。以父病陳疏徑出。批許救護。
정조 3년 · 강
掌令李師曾疏陳病狀乞遞。仍討逆。賜批。
정조 3년 · 목
疏略曰。栢府除命。下於病伏之中。臣感激莫省攸措。當此合辭方張之時。義當竭蹶趨承。而臣素抱奇疾。此已難醫之疾。而脚部要害處。又生毒腫。頓踣床席。晝夜叫痛。以此病狀。進身無望。乞命鐫削。噫嘻。痛矣。鄭妻龜柱之罪。可勝誅哉。彼二賊公肆包藏。謀危聖躬。奸妖凶謫。罔有紀極。究厥罪逆。不可晷刻容貸於覆載之間。而王章尙稽。揆以國法。斷以公議。求諸往牒。豈有如二賊凶逆。而久逭邦刑者耶。然則殿下之當斷不斷。迄未兪音者。恐不免以恩掩義。以私害公。國勢將何所止泊。人心將何所底定乎。惟其如是之故。變怪之層出。莫不由於根抵未拔。一轉爲範能輩凶徒。再轉爲量翼等凶黨。其陰秘之圖。俱是千萬古所未有之凶惡。至有向來繡啓之諸賊。投書之凶孼。無非腸肚相連又不知何樣凶逆。醞釀於冥冥之中矣。伏願赦然改圖。亟正二賊之罪。諸逆之尙逭當律者。亦允合辭之論。以洩神人之憤焉。批以。所陳當留意。爾其仍辭察職。
정조 3년 · 목
予曰。新完伯。右副之兄乎。有防曰然矣。予曰。聞在湖西時。善活云矣。今於湖南。又爲善治。則良可幸矣。
정조 3년 · 강
備局。以海西災實分等狀覆啓。
정조 3년 · 목
備邊司啓言。卽見黃海監司金熤災實分等狀啓。則谷山等十二邑。置之稍實。安岳等十一邑。置之之次。所請災二千結。道臣料量。非不詳審。而本道畓捴。比他路最少。雖有沿海若干被災處。豈可與湖南之災。上下其數乎。所請中減三分一許劃。以爲平均分俵之地。軍布純錢事。湖西旣不許施。本道亦不可異同。依定式備納之意分付。入坊停止事。推奴徵債防塞事。請幷依狀請施行。允之。
정조 3년 · 강
命全羅道査啓勿施。更令新道臣詳査狀聞。
정조 3년 · 목
敎曰。全羅道査啓。纔已啓下。今無更査之端。昨日傳敎中。査啓申飭之命。似當爻周。而觀此啓本。考其字。飭敎之下。慢不擧行。其所過時稽緩之罪。已於昨日處分傳敎中詳言之。不可以査啓之適到於日昨。決不可曲恕。又觀道臣査啓結辭。草草數三行。未足爲重獄體之道。此等不成樣之査啓。實所罕見。且前後狀啓啓本之擧行。已所不摡者多矣。此意已諭於向日領相入侍時矣。此啓本結語。尤不成說。前道臣可謂不職中尤不職也。該道臣亟施罷職不敍之典。此啓本勿施。更令新道臣親執詳査。論理狀聞。
정조 3년 · 목
敎曰。道臣有闕。政官卽爲牌招開政。○以鄭好仁爲京畿監司。
정조 3년 · 목
敎曰。道臣則雖已處分。該房之察推時混稱兩道。難免不察之失。當該承旨從重推考。
정조 3년 · 강
諭領府事金尙喆。
정조 3년 · 목
敎曰。見卿子疏。知卿有美疴。殊極慮念。所愼加減何居。卿安心善攝。俟間造朝。則思欲迎接。以此意遣史官傳諭于領府事。仍令問疾以來。
정조 3년 · 강
假注書徐鼎修。以領府事金尙喆附奏啓。
정조 3년 · 목
書啓以爲。臣奉聖旨。傳諭于東部栢子洞契領府事金尙喆所住處。則以爲。臣伏蒙恩暇。獲伸情私。感祝之極。固當歸卽反面。而素患痰眩之症。添發於觸冒行役之餘。寒熟交作。痰嗽苦劇。委席呻楚束帶趨朝。無望自力。明日殿座。將不得趨參。方此悚蹙竢譴。不意史官來宣聖諭。至有問疾之敎。是豈賤臣所敢得於君父者哉。感泣隕越。不知所達云矣。
정조 3년 · 강
命罪人李於仁老味。減死定配。
정조 3년 · 목
刑曹啓言。因京畿監司鄭昌聖啓本。罪人李於仁老味獄事。令本曹稟處事。允之。敎以。究厥獄情。合有傅生之道。依曰啓內意見。令道臣卽爲減死定配。
정조 3년 · 강
事變假注書閔孝克。以左議政洪樂純附奏啓。
정조 3년 · 목
書啓以爲。臣奉聖批。馳往傳諭于西部皇華坊聚賢洞契左議政洪樂純所住處。則以爲。臣揆分度才。不敢承當者。蓋蔑裂之資。鈍滯之性。終恐僨誤國事。徒積罪戾。與其畢竟狼狽。毋寧力辭乞免。是故恩諭屢及。而微守難變。今方俟譴。匪意史官儼臨。批旨隆摯。臣罪愈積。聖恩益深。臣區區所守。已竭於昨日書啓。更無可達之辭云矣。敎以。卿之辭。胡至於此極。予於是乎茫然失圖。不知所以爲說也。果使予誠意交孚。則卿之辭。又胡至於此極。大抵卿以今日之國勢時象。謂有一分可恃之端。而卿之辭。如是頻䌓乎。今則予於卿。更無新奇之語。但當以前後批旨及敦諭所以申及之辭。重言之可乎。以公事與私事言之。有萬不得已之事。以此疏批言之矣。敦諭之旨。又言之矣卿若以予言不以爲過。則卿何忍如是牢執乎。到今辭窮意罄。惟有爲卿切慨而甚咄之心而已卿其念予如渴之望。卽起幡然。以扶我將顚之國家事。爾其更爲傳諭。期於偕來。又書啓以爲。臣奉聖批。傳諭于左議政所住處。則以爲。臣之苦心。已盡於書啓中。恩敎今又如此。此則臣文字拙澁。未能感孚之致。此亦臣罪。謹當更入文字。庶爲仰格之計。伏地兢惶。不知死所云矣。臣旣承偕來之命。姑爲仍留。敎以。卿之書啓。又復控免。言愈懇而辭愈摯。所謂過之又過者。正爲卿今日準備語也。俄於首揆箚批。略布予意。想卿之聞悉也。予不多誥。惟在卿等念公事之岌嶪。思朝象之泮渙。有以取舍於去就也。嗚呼廉防雖重。分義亦不可不顧也。一日二日。但以數十行敦諭宣傳而已。至於卿等。則反無以此動念進身之計。未審卿等之分義。果安乎否乎。如使卿有十分難進之勢。則予豈使卿置諸隘塞之境。進退維谷。周旋拘攣乎。嗚呼此是卿可出之時。故予以可出之義勉之矣。如其不可出之時。則予雖不誠。安用如是覶縷。徒取不誠實之譏乎。相府故事。三疏而出。卿之不出。得無待此限乎。然則予尤當慨然於卿甚矣。予之不誠也。不能使卿感予誠意。而反效相府之故事也。卿其念之。卿其念之。莫負小子慇懃之至意事。遣承旨傳諭。仍與偕入爾則先爲入來
정조 3년 · 강
領議政徐命善陳箚辭。職賜批。
정조 3년 · 목
箚畧曰。臣愚迷顚錯。自速罪戾。夫豈有束帶造朝之望。而近侍宣諭。偕來有命。章皇入肅。親承開釋之音。豈敢爲控辭之計。而第其去就之郞當。必將貽羞於朝廷。故擬於筵退後。更申重勘之請矣。陞拜之命。遽下於前席。繼而恩綸臨辱。諭之以責任之大。勉之以古人之事。臣於中書之職。三載伴食。倖免狼狽者。實賴仰成之有人耳。今乃進據首席。委寄轉重。則觸事生疣。可立而待。此豈但臣身之私憂而已哉。伏乞特許收還新命。批以。昨夜敷予心腹。宣示十行。庶幾卿之幡然造朝。協輔予不穀。不意史官之回。辭巽備至。辭箚之上。控免愈懇。卿豈欲捨予小子耶。嗚呼卿其試思之。今日朝廷。予所恃者果幾人哉。卿不待予畢辭。想必默會而有所慽然者矣。往者雖不可挽。如卿在朝者。思所以一心戮力。扶我將七之國。奠我將危之朝。非卿今日之所當懋乎。昨夜左揆書啓之批。予略已申及。卿亦見諸朝紙矣。嗚呼若涉大川。其無舟楫。則亡也危也。可立而待也。爲今日在元輔之責者。忍以區區私義。爲咫尺之守乎。予於是乎不能無慨於卿之後公先私也。卿與左揆。聞予是敎。若不卽起視事。則是負予也。又不念垂亡垂危之國家也。自玆以後。予不更言。卿其念哉。仍命遣承旨傳諭于領議政。與之偕來。
정조 3년 · 강
命畵員張時興等。永付司果窠。
정조 3년 · 목
敎曰。前後國役。效勞旣多。每欲下敎而未果。畵員張時興崔得賢。依以前他畵員例。永付司果窠付之。
정조 3년 · 강
承旨李在學。以左議政洪樂純附奏啓。
정조 3년 · 목
書啓以爲。臣奉聖批。傳諭于左議政洪樂純所住處。則以爲。臣力逋嚴命。恭俟誅譴。溫綸又降。承宣儼臨。罪則當勘而未勘。恩則愈往而益大。殿下獨不念王言之不可煩。國體之不可墜。而一之二之。三之四之。至於靡所止極耶。君父天也。天命何敢逃。而區區微執。亦不爲無據。捨其所守。趨走爲恭。是違其常分也。分之所不敢出。亦義之所不敢出也。臣之所以事君者。亦惟義也。今已夜深。不敢長語。謹當秉燭治疏。更暴苦懇。以俟進退云。臣旣承偕來之命。姑爲仍留。
정조 3년 · 강
放竄配罪人具敏和。
정조 3년 · 목
敎曰罰已施矣金堤郡竄配罪人具敏和放送
정조 3년 · 강
御宣政殿。行初啓覆。仍召見京畿監司鄭好仁。